b"\n_START_ARTICLE_\nNarc\xc3\xads Paul\xc3\xads i Vila\n_START_SECTION_\nBiografia\n_START_PARAGRAPH_\nLa seva formaci\xc3\xb3 musical comen\xc3\xa7\xc3\xa0 amb el seu pare, Ramon Paul\xc3\xads i Pujol, a la cobla l'Art Giron\xc3\xad (flabiol i tenora), i amb el mestre Rafael Serra de l'Escola de M\xc3\xbasica d'Olot (viol\xc3\xad). Amb dinou anys entr\xc3\xa0 a la Cobla Montgrins, dirigida per en Vicen\xc3\xa7 Bou a qui acab\xc3\xa0 succeint. Amb vint-i-quatre anys, Paul\xc3\xads s'establ\xc3\xad a Barcelona, on ampli\xc3\xa0 la seva formaci\xc3\xb3 musical estudiant viol\xc3\xad amb Eduard Toldr\xc3\xa0 i harmonia i contrapunt amb el gran compositor Jaume Pahissa. L'any 1934, l'Associaci\xc3\xb3 Obrera de Concerts li estren\xc3\xa0 l'obra La Vall d'H\xc3\xb2stoles en un concert amb peces de Francesc Pujol, Eduard Toldr\xc3\xa0, Jaume Pahissa, Pau Casals i Juli Garreta. Substitu\xc3\xad Josep Serra com a director de la Cobla Barcelona, fou membre fundador de la Cobla Municipal Ciutat de Barcelona i violinista en l'orquestra del Liceu. Tamb\xc3\xa9 exerc\xc3\xad de professor de m\xc3\xbasica, especialment de flabiol._NEWLINE_Cultiv\xc3\xa0 diversos g\xc3\xa8neres musicals, com el religi\xc3\xb3s, el lied, obres corals i per a orquestra; pel que \xc3\xa9s m\xc3\xa9s conegut, per\xc3\xb2, \xc3\xa9s pel conreu de la m\xc3\xbasica per a cobla i les sardanes, de les que en compongu\xc3\xa9 un centenar."